*****

ΚΑΝΟΝΙΣΜΟΣ (ΕΟΚ) αριθ. 1/81 ΤΟΥ ΣΥΜΒΟΥΛΙΟΥ

της 1ης Ιανουαρίου 1981

περί καθορισμού των γενικών κανόνων του καθεστώτος των εξισωτικών ποσών προσχωρήσεως στον τομέα των σιτηρών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την πράξη προσχωρήσεως του 1979, και ιδίως το άρθρο 61 σημείο 5 και το άρθρο 72 παράγραφος 1,

την πρόταση της Επιτροπής,

Εκτιμώντας:

ότι τα άρθρα 58 και 59 της πράξεως προσχωρήσεως προβλέπουν για την Ελλάδα τον καθορισμό των τιμών σε διαφορετικό επίπεδο από εκείνο των κοινών τιμών· ότι, σύμφωνα με το άρθρο 61, οι διαφορές αυτές του επιπέδου τιμών εξισώνονται με καθεστώς εξισωτικών ποσών προσχωρήσεως·

ότι στους τομείς των σιτηρών τα εν λόγω άρθρα 58, 59 και 61 εφαρμόζονται στην τιμή αναγωγής για τον μαλακό σίτο και στην τιμή παρεμβάσεως για τον σκληρό σίτο και τη σίκαλη·

ότι η επιστροφή στην παραγωγή που αναφέρεται στο άρθρο 11 του κανονισμού (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1870/80 (2), οδηγεί, για τις ενδιαφερόμενες βιομηχανίες σε τιμές εφοδιασμού κατώτερες από τις τιμές που εισάγονται από την κοινή οργάνωση αγοράς· ότι αυτό πρέπει να ληφθεί υπόψη κατά τον υπολογισμό ορισμένων εξισωτικών ποσών προσχωρήσεως·

ότι για τα μεταποιημένα προϊόντα με βάση τα σιτηρά τα εξισωτικά ποσά προσχωρήσεως πρέπει να υπολογίζονται σύμφωνα με τις διατάξεις που προβλέπονται στο άρθρο 97 σημείο 2 της πράξεως προσχωρήσεως· ότι πρέπει να καθορισθούν οι συντελεστές που αναφέρονται στο άρθρο αυτό σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75·

ότι, στην περίπτωση που αυτό αποδεικνύεται αναγκαίο, πρέπει να προβλέπεται η δυνατότητα θεσπίσεως καθεστώτος εκ των προτέρων καθορισμού του εξισωτικού ποσού προσχωρήσεως·

ότι, προς το σκοπό της καλύτερης διαχειρίσεως της αγοράς και της διευκολύνσεως των συναλλαγών, ενδείκνυται να προβλέπονται κανόνες για την αποφυγή πολύ συχνών μεταβολών των εξισωτικών ποσών προσχωρήσεως σε περίπτωση εφαρμογής των διατάξεων του άρθρου 61 σημείο 5 της πράξεως·

ότι το άρθρο 62 της πράξεως προβλέπει ότι είναι δυνατόν να ληφθούν τα κατάλληλα μέτρα για την εξασφάλιση της καλής λειτουργίας της κοινής οργανώσεως αγοράς, αν η επιστροφή κατά την εξαγωγή είναι κατώτερη από το εξισωτικό ποσό ή αν δεν εφαρμόζεται επιστροφή· ότι τα μέτρα αυτά είναι δυνατόν να προβλέπουν ιδίως την είσπραξη ενός ποσού κατ' ανώτατο όριο ίσου με το εξισωτικό ποσό προσχωρήσεως

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά την έννοια του παρόντος κανονισμού, νοούνται ως:

- «Κοινότης των Εννέα», η Κοινότης με την πριν από την προσχώρηση της Ελλάδος σύνθεσή της,

- «εξισωτικά ποσά προσχωρήσεως», τα εξισωτικά ποσά που εφαρμόζονται στις συναλλαγές μεταξύ της Κοινότητος των Εννέα και της Ελλάδος και μεταξύ της τελευταίας αυτής και των τρίτων χωρών.

Άρθρο 2

Τα εξισωτικά ποσά προσχωρήσεως είναι, για κάθε περίοδο εμπορίας, ίσα με τη διαφορά μεταξύ:

- της τιμής αναγωγής και της ίδιας αυτής τιμής που καθορίζεται για την Ελλάδα για τον μαλακό σίτο της διακρίσεως 10.01 Α του Κοινού Δασμολογίου,

- της ενιαίας τιμής παρεμβάσεως και της ίδιας αυτής τιμής που καθορίζεται για την Ελλάδα για τον σκληρό σίτο της διακρίσεως 10.01 Β του Κοινού Δασμολογίου,

- της κοινής ενιαίας τιμής παρεμβάσεως προσαρμοσμένης κατά τις διατάξεις του άρθρου 3 παράγραφος 1 υπό α) του κανονισμού (ΕΟΚ) αριθ. 2727/75, και της τιμής παρεμβάσεως που καθορίζεται για την Ελλάδα για τη σίκαλη της διακρίσεως 10.02 του Κοινού Δασμολογίου.

Άρθρο 3

Για τα προϊόντα της διακρίσεως 11.08 Α ΙΙΙ και της κλάσεως 11.09 του Κοινού Δασμολογίου, το εξισωτικό ποσό προσχωρήσεως προκύπτει από αυτό που εφαρμόζεται για τον μαλακό σίτο και μειωμένο κατά το ύψος της επιστροφής στην παραγωγή που αναφέρεται στον κανονισμό (ΕΟΚ) αριθ. 2742/75 (1).

Άρθρο 4

Στις ενδοκοινοτικές συναλλαγές, τα εξισωτικά ποσά προσχωρήσεως εισπράττονται ή χορηγούνται από εκείνο των δύο ενδιαφερομένων Κρατών μελών, του οποίου το επίπεδο των τιμών που έχουν χρησιμοποιηθεί για τον καθορισμό των εξισωτικών ποσών προσχωρήσεως είναι το υψηλότερο.

Άρθρο 5

1. Το εξισωτικό ποσό προσχωρήσεως που εφαρμόζεται είναι εκείνο που ισχύει την ημέρα της εισαγωγής ή της εξαγωγής.

2. Εν τούτοις, στην περίπτωση που αυτό αποδεικνύεται αναγκαίο, είναι δυνατόν να αποφασισθεί, σύμφωνα με τη διαδικασία που αναφέρεται στο άρθρο 8, η θέσπιση καθεστώτος εκ των προτέρων καθορισμού του εξισωτικού ποσού προσχωρήσεως.

Άρθρο 6

1. Όταν για ένα από τα προϊόντα των κλάσεων 10.01 και 10.02 του Κοινού Δασμολογίου η εισπραχθείσα εισφορά κατά την εισαγωγή από την Κοινότητα των Εννέα είναι κατώτερη από το εξισωτικό ποσό προσχωρήσεως που καθορίζεται για το προϊόν αυτό, η Επιτροπή προσδιορίζει, σύμφωνα με την κλίμακα που περιλαμβάνεται στο παράρτημα, το ποσό που εφαρμόζεται με βάση το εξισωτικό ποσό προσχωρήσεως στις συναλλαγές μεταξύ της Κοινότητος των Εννέα και της Ελλάδος και μεταξύ της τελευταίας αυτής και των τρίτων χωρών.

2. Εν τούτοις, όταν η εισφορά ευρίσκεται εντός του ανοίγματος αξιών, περιλαμβανομένης της αξίας του καθορισθέντος εξισωτικού ποσού, εξακολουθεί να εφαρμόζεται η εισφορά.

3. Για τα προϊόντα που αναφέρονται στο άρθρο 1 υπό γ) και δ) του κανονισμού (ΕΟΚ) αριθ. 2727/75, το ποσό που εφαρμόζεται με βάση το εξισωτικό ποσό προσχωρήσεως καθορίζεται από την Επιτροπή σε συνάρτηση με τις μεταβολές του ποσού που καθορίζεται κατ' εφαρμογήν της παραγράφου 1 για τα εν λόγω προϊόντα βάσεως.

Άρθρο 7

Αν για ένα προϊόν καθορίζεται εξισωτικό ποσό προσχωρήσεως που πρέπει να αφαιρεθεί από την επιστροφή κατά την εξαγωγή προς τις τρίτες χώρες και η επιστροφή είναι κατώτερη από το εξισωτικό αυτό ποσό προσχωρήσεως ή δεν έχει καθορισθεί, είναι δυνατόν να προβλεφθεί ότι θα εισπραχθεί, κατά την εξαγωγή του εν λόγω προϊόντος από την Ελλάδα προς τρίτη χώρα, ποσό κατ' ανώτατο όριο ίσο με τη διαφορά μεταξύ του εξισωτικού ποσού προσχωρήσεως και της επιστροφής ή, ανάλογα με την περίπτωση, με το εξισωτικό ποσό προσχωρήσεως.

Εξάλλου αν για τις εξαγωγές προς μία ή περισσότερες τρίτες χώρες η επιστροφή είναι κατώτερη από το εξισωτικό ποσό προσχωρήσεως ή δεν έχει καθορισθεί, είναι δυνατόν να προβλεφθούν, κατά την εξαγωγή από την Ελλάδα, τα αναγκαία μέτρα για να εξασφαλισθεί η ενδεχόμενη είσπραξη του ποσού που αναφέρεται στο πρώτο εδάφιο.

Άρθρο 8

1. Θεσπίζονται σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75:

α) οι λεπτομέρειες χορηγήσεως και εισπράξεως των εξισωτικών ποσών προσχωρήσεως, ιδίως κατά τρόπον ώστε να προλαμβάνονται ενδεχόμενες εκτροπές του εμπορίου και στρεβλώσεις του ανταγωνισμού·

β) οι συντελεστές που αναφέρονται στο άρθρο 97 σημείο 2 της πράξεως προσχωρήσεως·

γ) οι λεπτομέρειες εφαρμογής του παρόντος κανονισμού, και ιδίως:

- ο καθορισμός των εξισωτικών ποσών προσχωρήσεως,

- οι περιπτώσεις εφαρμογής του άρθρου 7.

2. Τα μέτρα που προλαμβάνουν ενδεχόμενες εκτροπές του εμπορίου και στρεβλώσεις του ανταγωνισμού είναι δυνατόν να εφαρμόζονται, κατά την περίοδο που κρίνονται αναγκαία, μετά την κατάργηση των εξισωτικών ποσών προσχωρήσεως.

Άρθρο 9

Ο παρών κανονισμός αρχίζει να ισχύει την 1η Ιανουαρίου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, την 1η Ιανουαρίου 1981.

Για το Συμβούλιο

Ο Πρόεδρος

D.F. VAN DER MEI

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 184 της 17. 7. 1980, σ. 1.

(1) ΕΕ αριθ. L 281 της 1. 11. 1975, σ. 57.

ΠΑΡΑΡΤΗΜΑ

(ΕΝΜ/τόνο)

1.2 // // // Ποσά της κοινοτικής εισφοράς

// Ποσά που εφαρμόζονται με βάση

το εξισωτικό ποσό προσχωρήσεως // // // από 32,00 έως 28,01 // 30,00 // από 28,00 έως 24,01 // 26,00 // από 24,00 έως 20,01 // 22,00 // από 20,00 έως 16,01 // 18,00 // από 16,00 έως 12,01 // 14,00 // από 12,00 έως 8,01 // 10,00 // από 8,00 έως 4,01 // 6,00 // από 4,00 έως 0,01 // 2,00 // 0 // 0 // //